Rozhodnutie Komisie
z 27. decembra 2000
o nezaradení účinnej látky permetrin do prílohy I k smernici Rady 91/414/EHS a o zrušení registrácií prípravkov na ochranu rastlín s obsahom tejto účinnej látky
(oznámené pod číslom dokumentu C(2000) 4140)
(Text s významom pre EHP)
(2000/817/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o umiestňovaní prípravkov na ochranu rastlín na trh [1], naposledy zmenenú a doplnenú smernicou Komisie 2000/68/ES [2], najmä na štvrtý pododsek jej článku 8 ods. 2,
so zreteľom na nariadenie Komisie (EHS) č. 3600/92 z 11. decembra 1992 ustanovujúce podrobné pravidlá na vykonanie prvej fázy pracovného programu uvedeného v článku 8 ods. 2 smernice Komisie 91/414/EHS o umiestňovaní prípravkov na ochranu rastlín na trh [3], naposledy zmenenej a doplnenej nariadením Komisie (ES) č. 2266/2000 [4], najmä na jeho článok 7 ods. 3a písm. b),
keďže:
(1) Článok 8 ods. 2 smernice 91/414/EHS ustanovuje Komisii uskutočňovať pracovný program na preskúmanie účinných látok používaných v prípravkoch na ochranu rastlín, ktoré už sú na trhu k 15. júlu 1993. Podrobné pravidlá na uskutočňovanie tohto programu boli ustanovené v nariadení Komisie (EHS) č. 3600/92.
(2) Nariadenie Komisie (ES) č. 933/94 [5] z 27. apríla 1994 naposledy zmenené a doplnené nariadením (ES) č. 2230/95 [6] určilo účinné látky, ktoré by sa mali prehodnotiť v rámci nariadenia (EHS) č. 3600/92, určilo členský štát, ktorý koná ako spravodajca s ohľadom na prehodnotenie každej látky a identifikovalo výrobcov každej účinnej látky, ktorí predložili oznámenie v predpísanej lehote v súlade s článkom 4 ods. 2 nariadenia (EHS) č. 3600/92.
(3) Permetrin je jednou z 90 účinných látok určených nariadením (ES) č. 933/94.
(4) V súlade s článkom 7 ods. 1 písm. c) nariadenia (EHS) č. 3600/92 Írsko, určené za spravodajský členský štát, predložilo 10. júna 1998 Komisii správu svojho hodnotenia informácií predložených oznamovateľmi v súlade s ustanoveniami článku 6 ods. 1 tohto nariadenia.
(5) Hodnotiaca správa pripravená Rakúskom bola prehodnotená členskými štátmi a Komisiou v rámci Stáleho výboru pre zdravie rastlín. Toto prehodnotenie bolo ukončené 13. júla 2000 v podobe hodnotiacej správy Komisie o účinnej látke permetrin v súlade s článkom 7 ods. 6 nariadenia (EHS) č. 3600/92.
(6) Z vypracovaného hodnotenia sa preukázalo, že predložené informácie nie sú dostatočné na preukázanie, že podľa navrhnutých podmienok použitia, prípravky na ochranu rastlín s obsahom príslušnej účinnej látky spĺňajú požiadavky ustanovené v článkoch 5 ods. 1 písm. a) a písm. b) a 5 ods. 2 písm. b) smernice 91/414/EHS.
(7) Všetci oznamovatelia informovali Komisiu a spravodajský členský štát, že si naďalej neželajú zúčastňovať sa na pracovnom programe vo vzťahu k tejto účinnej látke. Preto ďalšie informácie, ktoré by sa požadovali na preukázanie, že permetrin úplne spĺňa požiadavky smernice 91/414/EHS, nebudú predložené.
(8) Preto nie je možné zaradiť túto účinnú látku do prílohy I k smernici 91/414/EHS.
(9) Boli predložené technické dôkazy naznačujúce oprávnenosť použitia účinnej látky permetrin v lesníctve, pričom bude naďalej pokračovať skúmanie s cieľom nájsť jej účinnú náhradu za predpokladu, že sa prijmú dostatočné opatrenia na zabránenie rizika.
(10) Akýkoľvek odklad na likvidáciu, skladovanie, umiestnenie na trh a využitie existujúcich zásob prípravkov na ochranu rastlín s obsahom účinnej látky permetrin, povolený členskými štátmi v súlade s ustanoveniami článku 4 ods. 6 smernice 91/414/EHS, by sa mal obmedziť na obdobie nie dlhšie ako 18 mesiacov s cieľom umožniť využitie existujúcich zásob v nie viac ako v jednej ďalšej vegetačnej sezóne.
(11) Toto rozhodnutie nemá dopad na akýkoľvek postup, ktorý môže podniknúť Komisia v neskoršej etape vo vzťahu k tejto účinnej látke v rámci smernice Rady 79/117/EHS [7].
(12) Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Permetrin sa nezaraďuje medzi účinné látky v prílohe I k smernici 91/414/EHS.
Článok 2
Členské štáty zabezpečia, že:
1. povolenia pre všetky rozsahy použitia prípravkov na ochranu rastlín s obsahom účinnej látky permetrin sa zrušia v priebehu lehoty šiestich mesiacov od dátumu prijatia tohto rozhodnutia s výnimkou rozsahu použitia uvedeného v odseku 2,
2. povolenia týkajúce sa použitia prípravkov na ochranu rastlín obsahujúcich permetrin v lesných škôlkach v lesníctve sa zrušia najneskôr 25. júla 2003,
3. od dátumu prijatia tohto rozhodnutia sa neudelia, ani neobnovia žiadne povolenia prípravkov na ochranu rastlín s obsahom účinnej látky permetrin na základe výnimky ustanovenej v článku 8 ods. 2 smernice 91/414/EHS, s výnimkou použitia uvedeného v odseku 2.
Článok 3
Akýkoľvek odklad udelený členskými štátmi v súlade s ustanoveniami článku 4 ods. 6 smernice 91/414/EHS sa udelí na čo možno najkratšiu dobu a najdlhšie na 18 mesiacov od dátumu prijatia tohto rozhodnutia. Na použitie uvedené v článku 2 ods. 2 odklad vyprší najneskôr 31. decembra 2003.
Článok 4
Toto rozhodnutie je adresované členským štátom.
V Bruseli 27. decembra 2000